Myllytullin ammattioppilaitoksessa puukotettiin neljää ihmistä. Uhrit vietiin Oysiin.

Myllytullin ammattioppilaitoksen puukotuksesta kiinniotettu 16-vuotias nuori mies on oppilaitoksen opiskelija.

Loukkaantuneista kolme on nuoria naisopiskelijoita. He ovat syntyneet vuosina 1994, 1997 ja 1998. Neljäs uhri on vuonna 1992 syntynyt mies, joka kuuluu koulun henkilökuntaan.

Poliisi on ottanut tekijän kiinni. Hän on myöntänyt teon, mutta motiivista ei ole vielä tarkkaa tietoa.

Välikohtauksen aikana koulussa kuulutettiin, että oppilaiden tulee mennä luokkahuoneisiin ja lukita ovet.

”Neljä ihmistä juoksi ykköskerroksesta pakoon toisen kerroksen keittiöön, jossa me olimme. Aloimme kuulla, että ihmisiä on puukotettu”, kokiksi opiskeleva nuori mies kertoo.

Uhrit loukkaantuivat vakavasti

Mies puukotti uhreja ylävartaloon oppilaitoksen sisätiloissa. Uhrien vammat ovat vakavia, mutta heidän tilansa oli pysynyt ainakin torstai-iltaan saakka vakaana.

Kolme uhreista vietiin tehohoitoon. Yksi uhreista leikattiin Oysissa välittömästi puukotuksen jälkeen.

Kolmea naispuolista uhria puukotettiin ruokalassa. Neljättä uhria puukotettiin ruokalan läheisessä aulassa.

Poliisin mukaan kaksi uhreista löytyi koulun piha-alueelta, jonne he olivat ilmeisesti paenneet tapahtuneen jälkeen.

Poliisilla ei ole vielä tietoa, ovatko uhrit tekijälle tuttuja. Kaikki uhrit ovat oululaisia.

Henkilökunta otti puukottajan kiinni eteisaulassa. Mies ei vahingoittanut itseään välikohtauksessa.

Silminnäkijähavaintojen mukaan tekijä oli pukeutunut tummaan, hupulliseen toppatakkiin ja maastokuvioisiin housuihin.

Epäilty oli varustautunut tekoon

16-vuotias mies oli varustautunut kolmella teräaseella, kommandopipolla ja hanskoilla. Puukotukseen hän käytti 20 senttimetrin pituisella terällä varustettua keittiöveistä.

Lisäksi tekijällä oli mukana mora-tyyppinen rakennuspuukko ja repusta löytyi 30 senttimetrin terällä varustettu puukko. Repussa oli myös kommandopipo ja hanskat.

Apulaispoliisipäällikkö Arto Karnarannan mukaan poliisin tietoon ei ole tullut, että puukottaja olisi ilmoittanut aikeistaan etukäteen. Poliisi kertoi tiedotustilaisuudessa, että puukottaja oli uhkaillut ennenkin.

Poliisi tutkii tapausta neljänä murhan yrityksenä. Epäillyn kuulustelut jatkuvat huomenna.

Koulualue eristettiin



Poliisi eristi ja tarkasti koulualueen lisäuhrien varalta ja haastatteli paikalla silminnäkijöitä.

Paikan päällä olleen Kalevan toimittajan mukaan oppilaitoksen ulkopuolella oli tapahtumien jälkeen surullinen ja järkyttynyt tunnelma.

"Pihalla seisoo joukko oppilaita ja osalla on pelkät sisävaatteet päällä. Koulu on tyhjennetty, eikä ketään päästetä enää sisälle. Paikalla on myös uhrien omaisia. Kaikki odottavat kiihkeästi lisätietoa."

Poliisi sai hälytyksen tapahtuneesta kello 11.19.

Poliisi pyytää henkilöitä, joilla on tietoja tai havaintoja tapahtuneesta ja jotka eivät ole vielä yhteystietoja poliisille antaneet, ottamaan yhteyttä poliisiin numeroon 050-465 4378 tai 071 876 5844.

Olitko paikalla? Lähetä kuva, video tai vinkki puhelimella numeroon 13222 tai verkkolomakkeen kautta.

Korjattu 21.49 paikka, jossa puukottaja otettiin kiiini.

